PREDSJEDNICA Kolinda Grabar Kitarović sinoć je gledala utakmicu između Hrvatske i Španjolske na Maksimiru. Hrvatska je u golom u posljednjim trenucima susreta pobijedila Španjolce, a predsjednica je nakon utakmice bila dobro raspoložena.

"Napeto je bilo, rekla sam vam da će biti pobjeda. Čestitam igračima i Daliću. Bila je dobra utakmica, na momente je bilo škakljivo", rekla je Kolinda dodavši da je igra mogla biti malo brža.

Sjedila je, kaže, među ljudima.

"Čestitam svim navijačima, sjajno su navijali danas", rekla je Kolinda dodavši da je sjedila s obitelji poginulog vukovarskog branitelja francuskog podrijetla Jeana Michaela Nicoliera.

Tekst se nastavlja ispod oglasa

U nedjelju navečer Hrvatska protiv Engleske igra odlučujuću utakmicu u skupini Lige nacija na Wembleyu. No, Kolinda sumnja da će ići. Kaže da ne zna hoće li imati novca.

"Ne znam hoću li uspjeti. Znam da je odlučujuća. Idem na finale Davis Cupa pa nisam sigurna hoću li imati financijskih sredstava još ove godine otići i na Wembley", rekla je Kolinda novinarima, prenosi RTL.